BEGOVIĆ I CIPPICO 


KE de la Maraja (alias Milan Begović) nije samo ne- 
sretan snob svih nespretno podražavanih literarnih mo- 
da, autor propalih drama i anoniman novinarski dostavljač. 
On je i kritičar. Kritičar kao M. Marjanović i Cherubin Šes- 
vić. Usudio se pisati o Montaigneu. Pisao je i o Voj. Ilići 
srpska kritika, naročito g. Marko Car, udarila je tom pri- 
likom tog paidagoga sa pseudonimom španjolskog granda 
po nevještim prstima. No unatoč tim nedaćama Xeres 
de la Maraja alias Milan Begović (iz Vrlike) pravi i dalje 
literarne portraite, i Savremenik, »najbolji hrvatski knji 
ževni list«, donosi tu klasičnu nedonoščad u brojevima 
gdje nastavlja svoj tolerantni zanat prljanja i upljeskavanja 
onih naših književnika, svojih saradnika, koji nisu iz česti- 
tih intelektualnih porodica Šegvić-Tresić-Begović ili Marja- 
nović-Plavšić“Wenzelides-Pasarić. 

Pridržavajući si za kasnije neugodno pravo opširnijeg 
razgovora o najnovijim evolucijama Društva hrvatskih knji- 
ževnika i Savremenika, o nečuvenim postupcima »moderni- 
stičke« družbe (u kojoj sjaji naprednost Iv. Ancela, braće 
Radića, Matije Seigerschmidta, Hinka Sirovatke, Jes. Bena- 
kovića i Em. Juneka), da u ime literarne tolerancije i slo- 
bode tako reći izbacuje iz književnosti ljude kao dr Krnic i 
dr Ogrizović — o sebi da i ne govorim! — ostajem za sada 
tek kod Begovićevog članka o Cippicu (u posljednjem broju 
Savremenika), da se čuje posljednja riječ moderne kritike 
u Hrvatskoj. 

Taj Ivo Cippico je osrednji pripovjedač koji mogaše 
doći do glasa samo među savremenim srpskim pripovjeda- 
čima. Današnja srpska pripovijetka spada iza smrti Gliši- 

ćeve, Veselinovićeve i Matavuljeve na tako niske grane, da 
i jedan običan mostarski bakalin i ćifta, Ćorović, može u 
današnjoj srpskoj beletristici imati vrlo ugodno mjesto. Od 
današnjih srpskih pripovjedača dostojan je ozbiljnijeg čita- 
nja samo Borisav Stanković, pa ako je Srpska Književna 
Zadruga izdala i Cippicove priče, bijaše to u oskudici boljih. 
Pored toga je taj zemljak Luja Vojnovića i Picrotića Srbin 
katolik iz Dalmacije, a Srbima služi i književnost moćnim 
sredstvom propagande. U ovom njihovom književnom osva- 
janju Dalmacije je Srbin Cippico iza Ljubiše, M. Bana, M. 
Cara, dum-Stojanovića i Matavulja posljednja, najbolja 
etapa, i politička Cippicova važnost u srpskoj prozi je prema 
tome veća od njegove književne vrijednosti. Srpstvu bo lite- 
ratura pomaže, a nama — kako se i tu vidi — odmaže. Cip- 
pico je dakle obični pripovjedač, dosta pravilnog jezika, ra- 
deći za honorar usprkos svom velikom srpstvu i u Srbima 
omraženoj Nadi, kojega će svaki, smatrajući Dalmaciju kla- 
sičnom zemljom hrvatskom, smatrati otpadnikom, rene- 
gatom. 

I što Begović? 

O Cippicovom pisanju ni pisnuti. Ni mukajet o njego- 
vom stilu, osjećanju, mišljenju, crtanju ljudi i prirode. Mje- 
sto toga trućanje o »šapou (šeširu) dernier cri«, o »usađi- 
vanju« Cippicove glave »u visok ovratnik«, o Cippicu — sla- 
vuju koji »izgleda (schaut aus) da je istog roda i plemena 
kao vrabac«. Poštovani Savremenikov esejista scijeni da je 
potpuno ocrtao umjetnika u čovjeku, da je dovoljno obi- 
lježio i protumačio njegova djela, klepećući kolik mu je 
stomak, kako jede i pije, kakvo mu je ruho, sa kakvom žen- 
skadijom se nateže itd. Vjerujem da bi g. Begović, ocrtan 
samo kao privatnik, bio savršeno opisan kao umjetnik, 
Vjerujem da se artizam Xeresa de la Maraje potpuno može 
pojmiti kod opisa njegovog mističnog lica, njegovih pastir. 
skijeh stegana, anonimnih zuba i baroknijeh kukova. Košulja 
i gaće mogahu — dopuštam — imati imperativnog utjecaja 
na Knjigu Boccađoro; čarape su možda pravi autor eseja o 
Montaigneu, romantika onog pisanog prsluka* i simbolska 
elastičnost hozentregera je možda kriva neuspjehu Gospođe 
Walewske. Ali zar je to crtanje jednog pripovjedačkog ta- 


* Poznatog sa slike u Obzoru. 

lenta kada šutiš kao som o njegovim djelima i naklapaš kao 
baba o njegovim privatnim stvarima, o njegovim gegama i 
o njegovom trbuhu? 

Begovićev Cippico je »pravi pravcati Pan«. Cippico je 
doduše činovnik, šumar, nosi i cviker ali Xeres alias Begović, 
koji se u to razumije, tvrdi da je Cippico »pravi pravcati Pan«. 
Mi Jugoslaveni imamo dakle dva Pana: Marjanovićevog — 
Vidrića i Begovićevog — Cippica. I taj pisac se, kao pravi Pan, 
kupa u Cetini »go golcat«, a ne kao mi, u šlafroku i bundi. Ali 
Cippico nije Pan samo stoga jer se ne kupa obučen. On je i 
prostak — kao mnogi panovi. »Prava žena počimlje i 
prestaje za nj kod seljakinje. Sve gospodske i varoške ženske 
za nj su lutke. Bljutave svojim odijevanjem. Smiješne 
svojim karikovanim govorom. Nesnosne svojom prisilnom 
gracijom. One ne govore — one pište. Ne hodaju — nego se 
gegaju«. Cippico reče jednog dana Begoviću: »Gospodsko 
meso smrdi od sapuna i parfema (parfena), a seljačko m i- 
riše zdravljem i mesom«. 

Evo Panove toalete: 

»Prsluk mu je uvijek nadignut. Čakšire padaju. Pa se 
vidi košulja koja se nategne preko debela trbuha. Naravno, 
sva je ta roba masna i iznošena. Onda nadodajte tamnu turi- 
stičku košulju, zamazan škrljak, a kravata...« 

Cippicovo meso svakako ne smrdi parfemom i sapunom. 
Ljuti se na subordinaciju i kada mora kao činovnik stajati 
pred »pretpostavljenima«, »u duši kune i psuje kao Tur- 
čin«. Možda Pan pokazuje i figu — kao Židov — u džepu — — 

Pan nije uljudan, jer »njegovo tijelo nema elasticiteta«. 
(Uljudnost je dakle Begoviću fizička odlika.) Pan, dalje, 
mnogo kune, ništa ne čita (da bude originalniji), ima uvijek 
novaca i daje novac na zajam — pa i pod interes. Pan Cip- 
pico se dakle pomalo bavi poslovima Srpske banke. On se 
i karta, i kao pravi bog mnogo se ljuti, gubeći na kartama. 
Koliko mu je kila, koji mu je lajbšpajz, koliko puta na 
tjedan mijenja rublje, pati li od žuljeva, znoje li mu se 
tabani, ima li dobru »stolicu«, je li već otac, manjka li mu 
koji zub — te će vam tajne, toliko vajne za poznavanje Cip- 
picove primitivne i zdrave umjetnosti, gospodin Begović iz- 
nijeti, nadam se, drugom prilikom ... 

Ne ulazim u ocjenu ono nešto Cippicovih »ideja« jer 
to nisu misli Cippicovih priča i jer općinstvo vrlo malo za- 

212 


nimaju propos de table i privatni razgovori osoba kojima 
samo Begović može biti Eckermannom. Primijetiti mi je tek 
da mi se ne čine vrlo literarni i vrlo zanimljivi tipovi, origi- 
nalni time što im ispod prsluka viri kroz košulju »odebeli 
irbuh«, a svoju inteligenciju gaje nečitanjem, tvrdeći sasvim 
ozbiljno da gospodsko žensko »meso« smrdi, dok seosko mi- 
riše, da gradske žene ne vonjaju tako ugodno kao seoske 
klincure, jer se — peru sapunima i škrope parfemima. 
A i tobožnje poganstvo toga katoličkog i srpskog Pana vidi 
mi se obična Begovićeva finta i doskočica iz tog prostog raz- 
loga jer obilježje modernog poganstva nije omašan trbuh, 
šumsko bazdalikanje, polupismena primitivnost i geačka 
poza. Za kult poganizma treba nešto drugo no kartanje po 
seoskim mehanama, kupanje u rijeci (u — ili bez plivačkih 
gaćica), natezanje sa seljakušama i pisanje za publiku nepo- 
ganske i bizantske tradicije. Goethe, Shelley, Mćrimće, Gau- 
thier i Carducci ne bijahu pogani: to je Srpstvu Bog nami- 
jenio. Poganstvo je danas najviša estetička kultura, pogan- 
stvo je artizam i sasvim drugojačije shvatanje života, svijeta 
i stila no što ga nalazimo kod toga pučkog pripovjedača u 
kojem Hrvatstvo nije baš mnogo izgubilo. Cippico je toliko 
Pan koliko je Begović španjolski grand. Pan srpske propa- 
gande. 

Govoreći o Cippicovom srpstvu, Begović argumentira: 
»Cippico je po osjećanju Srbin. Zašto — ne znam. Ali 
on nije izuzetak (Ausnahme) kod nas. Ima u Dalmaciji i 
drugih ljudi koji, davnim porijetlom Talijani, uvidješe da 
na ovom tlu moraju postati adoptivna djeca ovog na 
roda. Postadoše Srbi. To im je bilo ljepše. I ne čudi 
me. Mnogo toga ima kod nas Hrvata što odbija inteligentna 
čovjeka. Naš klerikalizam. Naš servilizam. Naša duševna 
sputanost. Naša politička ovisnost. Naša nevaspitana (sic!) 
inteligencija. Naš proračunani patriotizam. I koješta još!...« 

Vidiš li jezuita! Najprije veli taj Begović da ne zna 
zašto je njegov ucvikereni Pan Srbinom, a dalje se tome 
ne čudi i zna razloge, nabrajajući ih. Prema tome kod 
Srba nema servilnosti, klerikalizma, duševnog mraka, »ne- 
vaspitane« inteligencije, proračunanog rodoljublja »i koješta 
još«, i Begović, tvrdeći sve to, opsjenjuje i laže kao često 
kada javno govori. Baš zbog toga što su prilike u Srpstvu, 
naročito u Srbiji i Crnoj Gori, baš tako kukavne, trule i 

otrovane kao i kod nas, umnogome još otrovanije, trulije i 
kukavnije, smiješno je i žalosno da ih jedan-hrvatski »knji- 
ževnik« u jednom hrvatskom književnom listu preuznosi kao 
tako visok i svijetao kulturni ideal koji tome Begoviću oprav- 
dava i hrvatsko odmetništvo jednog dalmatinskog pisca. 

Jest, Srbi imaju danas pred nama jednu jedinu pred- 
nost: oni su slobodni, imaju dvije slobodne zemlje. Ali zar 
zbog toga što postoji Srbija i Crna Gora, zar zbog toga da 
Begovićevi zemljaci imaju pravo odricati se hrvatskog imena, 
pa još u času kada se za to ime i za hrvatsku slobodu bije 
očajan boj? Ako je moj nesrećni narod sputan i neprosvi- 
jećen, zar baš to nije razlog da budem što bolji Hrvat? Zar 
je slobodno Srpstvo negacija Hrvatstva i hrvatskog oslobo- 
đenja? Zašto nije taj Begović i drugi njegovi zemljaci do- 
sljedno Srbinom kada već razumije i faktično usvaja raz- 
loge Cippicovog renegatstva? Kako mogaše tvrditi da oni 
koji — kao dalmatinski Talijani — »postaju adoptivna djeca 
ovog naroda«, moraju »postati Srbi«? Zar je odista 
»narod« u Dalmaciji srpski? Može li to nasumce reći u 
hrvatskom književnom listu dalmatinski književnik koji sebe 
unatoč tome srpskom narodu u Dalmaciji ipak smatra Hrva- 
tom i koji unatoč tome hrvatskom svom osjećanju razumije 
i čak opravdava srpstvo svojih literarnih zemljaka? 

Ima li logike taj tašti i nesavjesni skribent, praveći re- 
klamu mnogo nekulturnijem Srpstvu na štetu kulturnijeg, 
ali neoslobođenog Hrvatstva, ne uviđajući da bi se Cippico 
sa još većim pravom mogao osjećati Talijanom no što se 
osjeća Srbinom? 

A imaju li mjesta takve smušene književničke karikature 
u listu koji bi morao štititi načela zdravog razuma i hrvatske 
solidarnosti, kada je već pogazio principe lojalne kritike, 
književničke sloge i literarnog modernizma — o tome neka 
promisle oni kojima svraka još nije popila mozga. 


Hrvatsko pravo, 14. 3. 1908. 

